钦定古今图书集成/明伦汇编/氏族典/第290卷 > 唐景思
## 钦定古今图书集成/明伦汇编/氏族典/第290卷 > 唐景思

按《五代史唐景思传》：“景思，秦州人也。幼善角抵，以屠
狗为生。后去为军，卒，累迁指挥使。唐魏王继岌伐蜀，
景思为蜀守固镇。继岌兵至，景思以城降，拜兴州刺
史。晋高祖时为贝州行军司马。出帝时，契丹攻陷贝
州，景思为赵延寿所得，以为壕砦使。契丹灭晋，拜景
思亳州防御使。汉高祖时为邓州行军司马，后为沿”
淮巡检。汉法酷，而史弘肇用事，喜以告讦杀人。景思
有奴，尝有所求，不如意，即驰见弘肇，言景思与李景
交通，而私畜兵甲。弘肇遣吏往收景思，吏至，索之，惟
一衣笥《军籍粮簿》而已。景思请械送京师以自明，颍、
亳之人随至京师共明之。弘肇乃鞫其奴，具伏，即奏
斩奴而释景思。后从世宗战高平，世宗以所得汉降
兵数千为“效顺指挥”，以景思为指挥使，复戍淮上。周
师伐淮南，以功领饶州刺史，迁濠州刺史。兵攻濠州，
以战伤重卒。